Palma pot arribar al milió i mig de passatgers de creuers el 2011 | Ports de Balears
Palma pot arribar al milió i mig de passatgers de creuers el 2011
Inici » Palma pot arribar al milió i mig de passatgers de creuers el 2011
Palma, 17/03/2011
L’APB preveu assolir aquesta temporada el milió i mig de passatgers de creuers al port de Palma, d'acord amb les previsions d'escales donades a conèixer aquests dies a la Miami Seatrade Cruise Shipping, la fira més important del món d'aquest sector.
Al llarg d'aquesta setmana, una delegació balear, encapçalada pel president de l'APB, Francesc Triay, està participant en la cita anual de la indústria internacional del turisme de creuers, representant a les Illes Balears en el marc de la promoció que Ports de l'Estat organitza cada any en aquesta ciutat nord-americana.
Després de la temporada històrica de 2010, en què es van batre importants marques tant en el tràfic de creuers com en el de passatgers, tot fa preveure que el 2011 els resultats seran millors. El bon moment pel qual passa el mercat de creuers a la Mediterrània, sumat a la crisi que es viu al nord d'Àfrica, ha fet que els ports balears hagin registrat un augment considerable en les reserves d'escales. Així, en el port de Palma es preveuen 549 escales, un 4,5% més que el 2010, el que pot suposar arribar al milió i mig de passatgers en un mateix any.
Al costat del president de l'APB també han viatjat a Miami el director accidental, Jorge Martín, la cap de divisió de planificació estratègica, Teresa Alonso, el responsable comercial, Mateu Ginard, així com una representació dels principals agents consignataris de les illes.